प्याज निर्यात करने को लेकर जल्दबाजी नहीं : सरकार  
इस बीच सरकार ने प्याज की कीमतों में नरमी को देखते हुए राष्ट्रीय राजधानी में सब्सिडीशुदा कीमत पर ब्रिकी आज से बंद कर दी।
सरकार ने मंगलवार को कहा कि उसे प्याज के निर्यात पर से प्रतिबंध उठाने को लेकर कोई जल्दबाजी नहीं हैं। इस बीच सरकार ने प्याज की कीमतों में नरमी को देखते हुए राष्ट्रीय राजधानी में सब्सिडीशुदा कीमत पर ब्रिकी आज से बंद कर दी।  खाद्य मंत्री के वी थॉमस ने कहा, प्याज की कीमतों में हालांकि नरमी है, लेकिन हम अभी इसका निर्यात फिर शुरू करने के हालात में नहीं हैं. हम किसी जल्दबाजी में नहीं हैं। उल्लेखनीय है कि घरेलू बाजारों में प्याज की कीमतों में असामान्य उछाल को देखते हुए सरकार ने मध्य जनवरी तक निर्यात को प्रतिबंधित किया था लेकिन बाद में इस निर्यात को अनिश्चितकालीन कर दिया गया। खाद्य एवं उपभोक्ता मामलात मंत्रालय में स्वत्रत प्रभार मंत्री थॉमस ने कहा कि अन्य देशों के साथ प्याज के लिए सौदे करने की अभी जरूरत नहीं है। उन्होंने कहा कि अब पूर्व के सौदों के तहत प्याज आ रहा है। आगे आयात की जरूरत नहीं है क्योंकि घरेलू आपूर्ति बढ़ी है। उल्लेखनीय है कि 20-21 दिसंबर के आसपास राष्ट्रीय राजधानी में प्याज के दाम उछलकर 70-85 रुपये प्रति किलो हो गए थे हालांकि अब इनमें काफी गिरावट है।